NORAKSTS

|  |  |
| --- | --- |
| 28.10.2021. | Nr.16/1 |

###### PAREDZĒTĀS DARBĪBAS “VĒJA ELEKTROSTACIJU PARKA “LAFLORA” BŪVNIECĪBA” AKCEPTĒŠANA

(Ziņo: I.Škutāne)

Jelgavas valstspilsētas pašvaldībā (turpmāk - Pašvaldība) saņemts SIA “Laflora”, reģistrācijas Nr.40003258598, 2021.gada 10.septembra iesniegums, kuram pievienots ietekmes uz vidi novērtējuma ziņojums un Vides pārraudzības valsts biroja atzinums Nr. 5-04/10. SIA “Laflora” lūdz akceptēt paredzēto darbību – “Vēja elektrostaciju parka “Laflora” būvniecība” (turpmāk – Paredzētā darbība), jo pabeigta ietekmes uz vidi novērtējuma procedūra saskaņā ar likuma “Par ietekmes uz vidi novērtējumu” (turpmāk – Novērtējuma likums) prasībām.

Ietekmes uz vidi novērtējuma procedūras gaitā tika vērtēti SIA “Laflora” noteiktie četru alternatīvu (I, II, III, IV) risinājumi vēja elektrostaciju (turpmāk - VES) izvietojumam Jelgavas novada Līvbērzes pagastā un trīs alternatīvu (Ie, IIe, IIIe) risinājumi infrastruktūrai, kas nepieciešama saražotās elektroenerģijas nodošanai kopējā tīklā. Viena no alternatīvām (Ie) paredz VES saražotās elektroenerģijas nodošanai kopējā tīklā izbūvēt 110 kV elektropārvades kabeļa līniju no Līvbērzes pagasta Jelgava novadā uz 110 kV apakšstaciju “Miezīte” Jelgavā, Ganību ielā 86B. Šai alternatīvai (Ie) ir noteikti vairāki risinājumi, kuros tiek piedāvāts atšķirīgs kabeļu līnijas novietojums, bet nemainās tās sākuma un beigu punktu novietojums. Atkarībā no elektropārvades kabeļu līnijas novietojuma, tās kopējais garums variē no 11,4 km līdz 12 km. Paredzams, ka 110 kV elektropārvades kabeļu līnijas tiks izbūvētas autoceļu nodalījuma joslā.

Vides pārraudzības valsts birojs (turpmāk - Birojs) 2021.gada 6.septembrī izsniedza atzinumu Nr.5-04/10 (turpmāk – Atzinums), kas ir kompetentās iestādes viedoklis par sagatavoto ietekmes uz vidi novērtējuma ziņojumu Paredzētajai darbībai. Atzinumā secināts, ka Paredzētās darbības ietekmes uz vidi novērtējums kopumā veikts atbilstoši tā nosacījumiem un nav konstatējami Paredzētās darbības īstenošanai no ārējiem normatīvajiem aktiem izrietoši kopumā aizliedzoši faktori nevienā no vērtētajām alternatīvām.

SIA “Laflora”, ņemot vērā ietekmes uz vidi novērtējuma rezultātus un Biroja Atzinumā ietvertos nosacījumus, plāno īstenot Paredzētās darbības ceturto (IV) alternatīvu, kuras ietvaros tiks veikta 22 vēja elektrostaciju izbūve Jelgavas novada Līvbērzes pagastā un elektropārvades līnijas izbūvi uz 110 kV apakšstaciju “Miezīte” Jelgavā, Ganību ielā 86B atbilstoši pirmajai (Ie) alternatīvai.

Novērtējuma likuma 22.panta pirmā daļa paredz, ka, lai saņemtu atļauju uzsākt Paredzēto darbību, ierosinātājs iesniedz attiecīgajai valsts institūcijai, pašvaldībai vai citai likumā noteiktajai institūcijai iesniegumu, ziņojumu un kompetentās institūcijas atzinumu par ziņojumu kopā ar citos normatīvajos aktos noteiktajiem dokumentiem. Atbilstoši minētā panta trešajai daļai, ja paredzēto darbību plānots veikt vairāku pašvaldību teritorijā, tā uzskatāma par akceptētu, ja lēmumu par šīs darbības akceptēšanu ir pieņēmušas visas attiecīgās pašvaldības.

Ņemot vērā iepriekš minēto, Paredzētā darbība akceptējama arī Jelgavas valstspilsētas pašvaldībā, jo tās teritoriju šķērso izvēlētā eletropārvades alternatīva.

Saskaņā ar likuma “Par pašvaldībām” 21.panta pirmās daļas 27.punktu, likuma “Par ietekmes uz vidi novērtējumu” 21.panta pirmo daļu, 22.panta otro un trešo daļu, ievērojot normatīvajos aktos noteiktos, Ziņojumā paredzētos un Atzinumā izvirzītos nosacījumus,

**JELGAVAS VALSTSPILSĒTAS DOME NOLEMJ:**

Akceptēt paredzēto darbību - vēja elektrostaciju parka “Laflora” būvniecība, izbūvējot elektropārvades līniju uz 110 kV apakšstaciju “Miezīte” Jelgavā, Ganību ielā 86B atbilstoši pirmajai (Ie) alternatīvai.

*Šo lēmumu var pārsūdzēt Administratīvajā rajona tiesā viena mēneša laikā no tā spēkā stāšanās dienas, pieteikumu iesniedzot Administratīvā procesa likumā noteiktajā kārtībā.*

Domes priekšsēdētāja vietniece *(paraksts)* R.Vectirāne

NORAKSTS PAREIZS

Administratīvās pārvaldes

Kancelejas vadītāja B.Jēkabsone

2021.gada 29.oktobrī